b'\n_START_ARTICLE_\nAgo-Livius Kerge\n_START_SECTION_\nLapsep\xc3\xb5lv ja haridus\n_START_PARAGRAPH_\nKerge s\xc3\xbcndis Virumaal Tudulinnas V\xc3\xb5sum\xc3\xb5isas Otilie Kerge ja Jaan Kerge esimese pojana. 1941. aastal astus ta Tudulinna algkooli (mis 1944. aastal nimetati Tudulinna mittet\xc3\xa4ielikuks keskkooliks). 1946. aastal l\xc3\xb5petas ta sama kooli 6. klassi. Aastatel 1946\xe2\x80\x931952 \xc3\xb5ppis ta Tartu 1. keskkoolis. Aastatel 1954\xe2\x80\x931960 omandas ta Eesti NSV Riiklikus Kunstiinstituudis k\xc3\xb5rghariduse arhitektuuri alal. Tema diplomit\xc3\xb6\xc3\xb6ks oli etnograafia- ja kunstimuuseumi hoone Tartus, mis oli Eesti Rahva Muuseumi n\xc3\xb5ukogudeaegne variant.\n_START_SECTION_\nElut\xc3\xb6\xc3\xb6\n_START_PARAGRAPH_\nAgo-Livius Kerge esimeseks mahukamaks t\xc3\xb6\xc3\xb6ks projekti arhitektina oli Tudulinna uus kultuurimaja (1959). J\xc3\xa4rgnevatel aastatel t\xc3\xb6\xc3\xb6tas ta Tallinnas mitmesugustel ametikohal, sealhulgas aastatel 1976\xe2\x80\x931989 Eesti Maaehitusprojekti projekti peaarhitektina ning 1989\xe2\x80\x931991 Ehituse Teadusliku Uurimise Instituudi arhitektuurijaoskonna juhina. 1991. aastal oli  AS-i Aale tegevdirektor. _NEWLINE_Kerge on tegelenud ka perspektiivplaneerimisega. Ta on osalenud ka J\xc3\xb5hvi\xe2\x80\x93Ahtme generaalplaani korrigeerimises, Eesti asustuse skeemi (1978) ja Eesti puhkepiirkondade generaalplaani (1980) koostamises. Mahukaim projekt, mille koostajate hulgas ta oli, on "Eesti NSV kompleksne territoriaalplaneerimise skeem" (1970), mis koosneb 14\xe2\x80\x9315 k\xc3\xb6itest ja sisaldab k\xc3\xb5ikide majandusharude arenguprognoose._NEWLINE_Kerge on projekteerinud ka paark\xc3\xbcmmend eramut, n\xc3\xa4iteks Saeveski 5A ja elamu Viru-Nigula l\xc3\xa4hedal, \xc3\xbcle saja suvila/aiamaja ja paark\xc3\xbcmmend detailplaneeringut. Ta on kujundanud ka interj\xc3\xb6\xc3\xb6re, kuid need ei ole kunagi realiseerunud.\n_START_SECTION_\nHuvitavat\n_START_PARAGRAPH_\nKerge oli \xc3\xbcks 1987. aasta veebruaris asutatud Eesti Gladioolikasvatajate Klubi m\xc3\xb5tte algatajaid ja 1989\xe2\x80\x931994 selle president.'